Document ID: 32010D0695

РЕШЕНИЕ НА КОМИСИЯТА
от 17 ноември 2010 година
за изменение на приложенията към Решение 93/52/ЕИО по отношение на признаването на Естония, Латвия и автономната област Балеарски острови в Испания като официално свободни от бруцелоза (B. melitensis) и за изменение на приложения I и II към Решение 2003/467/ЕО по отношение на обявяването на Естония за официално свободна от туберкулоза по говедата и официално свободна от бруцелоза по говедата по отношение на стадата говеда
(нотифицирано под номер C(2010) 7856)
(текст от значение за ЕИП)
(2010/695/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално приложение А, глава I, точка 4 и глава II, точка 7 от него,
като взе предвид Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози в рамките на Общността (2), и по-специално глава 1, раздел II от приложение А към нея,
като има предвид, че:
(1)
С Директива 91/68/ЕИО се определят ветеринарно-санитарните изисквания относно търговията с овце и кози в рамките на Съюза. С нея се установяват изискванията, според които държавите-членки и техните региони могат да бъдат признати като официално свободни от бруцелоза.
(2)
В приложенията към Решение 93/52/ЕИО на Комисията от 21 декември 1992 г. за установяване на спазването от някои държави-членки или региони на изискванията относно бруцелозата (B. melitensis) и признаването им на статут на държава-членка или на регион, официално свободни от тази болест (3) се изброяват държавите-членки и техните региони, които са признати като официално свободни от бруцелоза (B. melitensis) в съответствие с Директива 91/68/ЕИО.
(3)
Естония и Латвия предоставиха на Комисията документация, доказваща, че са спазени изискванията, установени в Директива 91/68/ЕИО, да бъдат признати като официално свободни от бруцелоза (B. melitensis) по отношение на цялата територия на съответната държава-членка.
(4)
След оценката на документацията, представена от Естония и Латвия, следва и двете държави-членки да бъдат признати за официално свободни от посочената болест. Поради това приложение I към Решение 93/52/ЕИО следва да бъде съответно изменено.
(5)
Испания представи на Комисията документация, доказваща, че за автономната област Балеарски острови са спазени изискванията, установени в Директива 91/68/ЕИО, за да може посоченият регион в Испания да бъде признат като официално свободен от бруцелоза (B. melitensis).
(6)
След оценката на документацията, представена от Испания, автономната област Балеарски острови следва да бъде призната за официално свободна от посочената болест. Поради това приложение II към Решение 93/52/ЕИО следва да бъде съответно изменено.
(7)
Директива 64/432/ЕИО се прилага по отношение на търговията в рамките на Съюза с говеда и свине. С нея се установяват изискванията, според които държавите-членки могат да бъдат обявени за официално свободни от туберкулоза по говедата и официално свободни от бруцелоза по говедата по отношение на стадата говеда.
(8)
В приложения I и II към Решение 2003/467/ЕО на Комисията от 23 юни 2003 г. за установяване на статут на официално свободни от туберкулоза, бруцелоза и ензоотична левкоза по говедата на някои държави-членки и региони на държави-членки по отношение на стадата говеда (4) са изброени държавите-членки, които са обявени съответно за официално свободни от туберкулоза по говедата и официално свободни от бруцелоза по говедата.
(9)
Естония предостави на Комисията документация, доказваща, че са спазени изискванията за статут на официално свободна от туберкулоза и официално свободна от бруцелоза държава, установени в Директива 64/432/ЕИО, за цялата територия на посочената държава-членка.
(10)
След оценката на документацията, представена от Естония, посочената държава-членка следва да бъде обявена за официално свободна от туберкулоза и за официално свободна от бруцелоза. Приложения I и II към Решение 2003/467/ЕО следва да бъдат съответно изменени.
(11)
Решения 93/52/ЕИО и 2003/467/ЕО следва да бъдат съответно изменени.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложенията към Решение 93/52/ЕИО се изменят в съответствие с приложение I към настоящото решение.
Член 2
Приложения I и II към Решение 2003/467/ЕО се изменят в съответствие с приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 17 ноември 2010 година.

Labels: 0
18
6